Gunhild (92) lå død hjemme i to uker - nå må Oslo kommune i retten
92-årige Gunhild Bringaker hadde ifølge hennes pårørerende blitt gradvis redusert de siste årene. Fra og med 2005 sendte de inn gjentatte klager til kommunen, i bydel Gamle Oslo. De mente hun var fysisk og psykisk ute av stand til å ta vare på seg selv og at det var vanskelig å komme i kontakt med henne. Det samme mente naboer og ansatte i kommunen.Hjemmehjelpen som skulle hjelpe Gunhild med de elementære oppgavene i hverdagen, slapp ofte ikke inn døren fordi 92-åringen ikke ville åpne. Dermed måtte de ofte dra fra hjemmebesøket uten å hjelpe den gamle damen. På tross av at de ansatte uttrykte bekymring, ble det ikke iverksatt tiltak. En tidlig aprildag i 2010 ble 92-åringen funnet død i leiligheten sin. Der hadde hun ligget i to uker. Like før hadde en annen kvinne blitt funnet død i den samme bydelen, fryst i hjel utenfor sitt eget hjem på Kampen. Hennes historie kan du lese lenger ned i saken.Meget kritikkverdig, mente Helsetilsynet. De gikk derfor til det uvanlige steget å politianmelde behandlingen de to kvinnene hadde fått. I 2012 landet politiet på at kommunen hadde brutt Helsepersonelloven. De ila bydel Gamle Oslo en bot på 500.000 kroner. Ifølge tiltalen hadde kommunen «unnlatt å organisere virksomheten slik at helsepersonellet var i stand til å overholde sine lovpålagte plikter», slik helsepersonelllovens § 67 lyder. BAKGRUNN: – Bør etterforske kommunen etter dødsfall Men dette nektet Oslo kommune å akseptere. Fem år etter Gunhilds død havner derfor saken for Oslo tingrett. Der skal det avgjøres om boten på en halv million kroner er rettmessig. Kun to ganger tidligere har Helsetilsynet anmeldt kommuner for uforsvarlig eldreomsorg. I begge tilfellene aksepterte de berørte kommunene da å bli bøtelagt, skriver Osloby.Men det er ikke bare Gunhilds død som er grunnlaget for tiltalen. Jorunn Bukkøy (83) var i tidsrommet 2009 til 2010 svært syk med en rekke plager. Ifølge tiltalen var hun «dement, inkontinent, hadde smerter, infeksjoner og en tendens til å falle». BAKGRUNN:Demente Jorunn (83) frøs i hjel - var alene 22 timer i døgnet På tross av at den eldre kvinnen slet med å klare seg selv, fikk hun kun hjemmehjelp to timer om dagen. Ifølge Helsetilsynet burde hun bli gitt helkontinuerlig oppfølging i sykehjem. 1. mars 2010 ble Jorunn funnet død utenfor hjemmet sitt på Kampen i Oslo, bare litt under en måned før Gunhild døde. Hun frøs i hjel og ble funnet i snøen i 07.30-tiden på morgenen. Det var rundt ni minusgrader den dagen. Men før hun døde, klorte hun seg til blods på veggen. Den gang uttrykte familien hennes stor sorg over den som skjedde med Jorunn. – Hun har sannsynligvis gått inntil veggen for å støtte seg, og satt seg fast i de tornete rosebuskene der. Det var mye blod på veggen, men politiet sier at dødsårsaken er nedkjøling, sier 83-åringens nevø, Per Hansen.Da tanten hans døde veide hun bare 38 kilo, noe Helsetilsynet senere la til grunn for sin kritikk av kommunens plikt til å sørge for at hun fikk i seg nok mat. I dag, fem år etter, beskriver Per fortsatt behandlingen av tanten som «håpløs». Han skal selv vitne i retten. Som hennes nevø tok han del i pleien av Gunhild. – Det virker som de manglet system for hvordan følge opp folk, spesielt demente. Ingenting fungerte. Noen må ta ansvar og det håper jeg blir belyst i retten, sier han til VG fredag ettermiddag. – Jeg synes det er bra at man får belyst hva som skjedde for det er mye som ikke har kommet opp. Man må få på det rene hvem som hadde ansvaret, legger han til.Selv om de sendte flere brev til kommunen hvor forklarte slektningens helsesituasjonen, ble dette ikke vurdert som en formell søknad om sykehjemsplass. – Jeg synes at behandlingen Jorunn fikk fra kommunen var helt uholdbar. Det var helt forferdelig å se henne slik hun levde, og grusomt at det skulle ende på denne måten. Alle hjemmehjelperne og sykepleierne som har vært her sa til oss at hun burde være på sykehjem, sa Jorunns søster, Kari Fjeldstad, til VG kort tid etter dødsfallet. BAKGRUNN:Jorunns (83) nevø: Hun burde vært på sykehjem for lenge siden Selv mente kommunen at de hadde gitt Jorunn den hjelpen hun hadde krav på. De har lagt til grunn at brukeren selv bestemmer om hun vil bo hjemme eller ikke. – Kvinnen har fått de tjenestene som har vært vurdert tilstrekkelig av oss. Hun har mottatt et høyt antall timer hjemmehjelp sammenlignet med det som er vanlig. Hun hadde trygghetsalarm, og fikk innvilget to korttidsopphold på sykehjem i 2009, sa bydelsdirektør Lasse Østmark til VG i 2010. Siden har kommunen nektet å godta boten. Det er satt av syv dager til behandlingen av saken i Oslo tingrett de neste to ukene. Oslo kommunens forsvarer, Tomasz Edsberg, ønsker ikke å kommentere saken før saken skal opp i retten. – På generelt grunnlag pleier vi ikke omtale saker i media før den skal opp for retten, sier han til VG.
Gunhild (92) og Jorunn (83) ble ikke gitt den hjelpen de hadde krav på, ifølge Helsetilsynet. Men Oslo kommune vil ikke godta boten på 500.000 kroner.